**Holger Fach** (s. 6. syyskuuta 1962) on saksalainen entinen jalkapalloilija, valmentaja ja jalkapallovaikuttaja.

Ura pelaajana
-------------

Fach aloitti jalkapallouransa juniorina kotikaupungissaan Wuppertalissa. Ammattilaisurallaan hän debytoi Fortuna Düsseldorfissa, jossa debytoi kaudella 1981/82. Fach pelasi jo debyyttikaudellaan 16 ottelua Bundesliigassa, mutta teki läpimurtonsa seuraavalla kaudella Willibert Kremerin alaisuudessa. Fach oli Fortunan kantavia voimia Bundesliigassa, kunnes Dieter Brei siirsi miehen hyökkääjäksi kaudella 1986/87. Peliaika jäi seuran putoamiseen päättyneellä kaudella aiempaa vähäisemmäksi. Fach edusti Fortunaa vielä syyskaudella 1987/88, kunnes siirtyi Bayer Uerdingeniin, jossa hän pääsi jälleen pelaamaan Bundesliigaan.

Uerdingenissä Fach oli avauskokoonpanon vakiokasvo ja pelasi monipuolisissa rooleissa keskikentällä ja hyökkäyksessä. Kesällä 1991 hän siirtyi Borussia Mönchengladbachiin, jossa hän edelleen jatkoi varmoja otteitaan keskikentällä. Kesällä 1995 ura jatkui Bayer 04 Leverkusenissa. Erich Ribbeckin luottomies ei enää seuraavalla kaudella kuulunut Christoph Daumin suunnitelmiin ja Fach pelasi lainalla Fortuna Düsseldorfissa. Kauden jälkeen hän siirtyi TSV 1860 Müncheniin, josta kevääksi 1998 lainalle Fortunaan. Fach lopetti pitkän pelaajauransa kauden 1997/98 jälkeen.

Maajoukkuetasolla Fach debytoi elokuussa 1988 MM-karsintaottelussa Suomea vastaan. Hän ei onnistunut kuitenkaan murtautumaan kovaan maajoukkueeseen, vaan pelasi lyhyeksi jääneellä maajoukkueurallaan vain viisi maaottelua vuosina 1988–1989.

Ura valmentajana
----------------

Valmennusuransa Fach aloitti Borussia Mönchengladbachin juniorivalmentajana vuonna 2001. Syyskuussa 2003 hän siirtyi Rot-Weiss Essenin päävalmentajaksi, mutta palasi jo kuun lopussa Mönchengladbachiin seuran päävalmentajaksi. Fach luotsasi seuran kauden päätteeksi Bundesliigassa sijalle 11. Seuraava kausi alkoi kuitenkin heikosti ja Fach sai lokakuussa 2004 potkut tehtävistään.

Kesäkuussa 2005 Fachista tuli VfL Wolfsburgin päävalmentaja. Seura erotti Fachin ja manageri Thomas Strunzin joulukuussa 2005 kehnojen peliesitysten vuoksi. Fach palasi valmennustehtäviin tammikuussa 2007 SC Paderbornin peräsimessä. Fach pelasti joukkueen putoamiselta 2. Bundesliigasta, mutta kun peliesitykset kaudella 2007/08 olivat edelliskautta huonompia erotti putoamiskamppailuun vajonnut Paderborn Fachin helmikuussa 2008.

Huhtikuussa 2008 Fachista tuli FC Augsburgin päävalmentaja. Fach onnistui nostamaan seuran kuiville ja säilyttämään sarjapaikan 2. Bundesliigassa. Kausi 2008/09 sujui kohtuullisesti, mutta Fachin ilmoitettua maaliskuussa 2009 lähtevänsä seurasta kauden jälkeen pelit alkoivat takuta ja keskikastiin vajonnut Augsburg erotti Fachin huhtikuussa 2009.

Tammikuussa 2010 Fachin valmennusura jatkui FK Astanassa. Hän johdatti seuran Kazakstanin cupin mestariksi kaudella 2010. Hän jätti seuran kauden 2011 jälkeen. Myöhemmin Fach kertoi jättäneensä tehtävät kesällä 2011 diagnosoidun keuhkosyövän takia. Fachin sairaus saatiin hoidettua ja hän palasi vuonna 2015 tositoimiin SV Darmstadtin kykyjenetsijänä. Kesällä 2016 hän siirtyi Darmstadtin urheilutoimenjohtajaksi. Fachin ura uudessa tehtävässä jäi kuitenkin lyhyeksi. Darmstadtin kehnot peliesitykset syyskaudella 2016/17 johtivat hänen ja päävalmentaja Norbert Meierin potkuihin joulukuun alussa 2016.

Meriitit
--------

### Pelaajana

* Saksan cup: 1992

Lähteet
-------

1. 1 2  Holger Fach
2. ↑  Holger Fach - International Appearances
3. ↑  Über Nacht hat Fach nichts mehr zu sagen
4. ↑  Holger Fach wird Trainer in Wolfsburg
5. ↑  Doppel-Aus: Wolfsburg entlässt Strunz und Fach
6. ↑  Holger Fach ist neuer SCP-Trainer
7. ↑  Paderborn entlässt Fach - Dotchev kehrt zurück
8. ↑  Fach neuer Trainer in Augsburg
9. ↑  Zweitligist Augsburg entlässt Trainer Holger Fach
10. ↑  Vertrag bei FK Lokomotive Astana
11. ↑  Fach verlässt kasachischen Spitzenklub Astana
12. ↑  Krebs besiegt - Bundesliga-Trainer weint in TV-Studio
13. ↑  SV 98 engagiert Holger Fach für Kaderplanung und Scouting
14. ↑  Fach in Darmstadt befördert
15. ↑  SV 98 trennt sich von Meier und Fach


|  |  |  |
| --- | --- | --- |
| Edeltäjä:**Ewald Lienen** | **Borussia Mönchengladbachin päävalmentaja**9/2003–10/2004 | Seuraaja:**Horst Köppel** |

|  |  |  |
| --- | --- | --- |
| Edeltäjä:**Eric Gerets** | **VfL Wolfsburgin päävalmentaja**6–12/2005 | Seuraaja:**Klaus Augenthaler** |

|  |  |  |
| --- | --- | --- |
| Edeltäjä:**Ralf Loose** | **FC Augsburgin päävalmentaja**4/2008–4/2009 | Seuraaja:**Jos Luhukay** |